Демис Русос е роден на 15 юни 1946 г. в Александрия, Египет. Произхожда от гръцко семейство, което е живяло през 1920-те години в Египет. Прекарва детските си години в Александрия. Семейството му е разорено заради Суецката криза и се завръща в Гърция през 1958 г. Демис получава музикално образование в Атина. Научава се да свири на китара, но също на тромпет, контрабас и пиано. Пее в различни гръцки групи („The Idols“, „We Five“). През 1968 г. основава заедно с Евангелос Одисеас Папатанасиу – Вангелис групата „Aphrodite's Child“, чиято песен „Greek sound“ става много популярна във Франция, а после и в Германия. Като връх в съвместната дейност на Русос с Вангелис и до днес се възприема концертният албум „666“, съдържащ библейски откровения. В този период записва и немалко песни в стил прогресив рок.